정조 5년
辛丑七月十六日卯時。上御涵仁亭。抄啓文臣殿講入侍時。左承旨徐有防。假注書趙衍德。編修官張顯慶。記事官金鳳顯。以次進伏。試官。一直提學沈念祖。二直提學鄭志儉。率講官徐鼎修等。入就庭。引儀唱四拜禮。試官講官。行四拜禮訖。上曰。試官以次陞殿。講官以五員式。入就講席。沈念祖等。率徐鼎修等五人。以次進伏。上曰。大臣引見。賤臣。承命出。與領議政徐命善。戶曹判書鄭尙淳。開城留守鄭好仁。漢城判尹金熤。行副司直徐有慶。兵曹判書李性源。江華留守徐浩修。刑曹判書金魯鎭。禮曹判書鄭民始。御營大將李昌運。戶曹參判徐有隣。行副司直李柱國。行訓諫都正李敬懋。左副承旨趙時偉。事變假注書朴柱遇。偕入進伏訖。命開講。上曰。應講當至幾行乎。念祖曰。以一章應講矣。上曰。大學今至畢講。抄啓文臣之着力勤課。可尙其志矣。今番則除其註解。以大文受講。可也。仍命呼名檢書官。呼徐鼎修進講。上曰。講聲比前鍊熟。必是多讀矣。命善曰。果然矣。上曰。卿與鼎修。爲幾寸乎。命善曰。爲九寸親矣。講訖。上詢文義。鼎修對曰云云。念祖問云云。鼎修對曰云云。志儉問云云。鼎修對曰云云。文義。見摛文院講義命收栍訖。鼎修退出。上曰。方設次對。不可無闊狹之道。講式。從略爲之。可也。上曰。金載纘今以受由不入來乎。有防曰。然矣。李時秀進講。上曰。十章已訖。爾亦以大文進講。時秀講訖退出。鄭東浚進講。上曰。他講員。或多給由之事。而至於兩前待敎。則果不給由矣。命善曰。依他例。間或給由。未爲不可矣。東浚講訖退出。上曰。講筵少撤。次對爲之。念祖等。率講官少退。上曰。領相進前奏事。可也。左副承旨趙時偉進曰。臺諫牌姑未入來故。諸臺未能入侍矣。上曰。唯。命善曰。日昨勞動之餘。聖體。若何。上曰。一樣矣。命善曰。水剌之節。若何。上曰。差勝矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。上曰。臺諫若已入來。卽爲入侍。柱遇承命出。與持平鄭喆祚。獻納尹長烈。偕入進伏。上曰。兵曹入直堂上鄭一祥。推移往赴金吾開坐事。分付。顯慶承命出傳。上謂民始曰。龕榻移安時。卽奉御容。則副奉。當爲一時奉安。而予當躬行。今此擇日草記勿施。更以九月間擇定。而必以未寒前涓吉。可也。命善曰。此慶尙左水使金海柱狀啓也。以爲今秋水操。因統制使傳令。來八月二十日設行爲辭矣。頃於統制使狀啓。旣以各其前洋水操。一竝停止之意。判下行會。則本閫水操。自在當停之中。依此擧行事。分付。何如。上曰。依爲之。出擧條上曰。此外嶺湖習操狀啓之姑未來到者。不待上來與否。皆令備局。直爲行會。以爲停止。可也。命善曰。此知中樞府事具善復上疏也。以其本局江華待變船。許載稅穀。禁斷沿邑之捉留事。有所仰請矣。今以訓局船運事。是非紛紜。而俄與戶惠堂上相議。則皆云不罷此船。則爲弊滋甚云。見今國穀之臭載。以至七隻之多。言念經用。不可不軫念矣。上曰。戶惠堂上。各陳所見。尙淳曰。爲弊已無可言。而今年致敗中。訓局船五隻。私船只二隻矣。民始曰。訓局船更爲許載。則其爲弊源。有不可不言矣。命善曰。原其爲弊。則專在於濫載晩載矣。今觀疏辭。則以成節目。稟定爲言。臣未知何以爲辭矣。上曰。此是戶惠堂上與訓將。相議善處之事。有何節目之仰稟乎。命善曰。聖敎誠然矣。上曰。船價之本營次知者。當爲幾許乎。民始曰。本營次知。只爲三百石矣。上曰。聞是六百石。而本營。只以三百石次知者。除船人所食而然乎。民始曰。然矣。命善曰。訓營則以勿罷爲請。戶惠則以必罷爲言。臣意則三月後。不得再運事。以爲定式好矣。上曰。無論濫載與晩載。愆期則一也。予則依先王朝受敎。以懲一勵百之意。一二船人。俾卽嚴施一律然後。可杜後弊矣。民始曰。聖教誠然矣。故破船漢。必江頭梟示然後。可懲方來之弊矣。上曰。待變船設置之意。初則好矣。而至載稅穀以後。奸弊漸生。乃至昨今年尤甚矣。命善曰。船主初不擇送。每以私人差送故。不念營船之至重。只謀偸食之計。以至致敗而不惜矣。上曰。予不欲傷人故。雖有臭載之事。而姑不用法。嗣後則不可不如法以繩矣。原其古法。則犯律者爲全家徙邊。而至肅廟時。破船船主與沙格。施以梟示事。曾有受敎。仍無全家徙邊之律矣。其後甲子年間。有居京船主。特施梟示之受敎。此是重其事之意也。今此本局之節目有無。何關於敗船與否。而如是請裁乎。民始曰。臣意亦與大臣所奏。果有所同矣。命善曰。訓將則以各道之捉留爲難。而臣等則必擇送船主爲好矣。上曰。各邑載穀時。以船主。作爲監官。同爲騎船。則似甚爲好矣。命善曰。法意則以船主騎船。而船主輒百般謀避故。近不行之矣。上曰。受敎亦有所載者。船主若不騎船。則果是徙邊之律矣。命善曰。其所致敗。輒在晩載。初次則使之許載。再運則不許其載。宜矣。民始曰。大臣所奏。以永罷許載。姑爲持難。而臣意則其於載稅之時。勿以朝家之令。得以載之。各出私力。以爲得載事。分付好矣。上曰。自朝家許載者。果在何年乎。民始曰。似在三十年前矣。上曰。臭載者。無論公私船。合施一律。可也。民始曰。致敗者。旣非渠船。不患致傷故。果有是弊矣。上曰。頃於判付。亦有下敎矣。以其稅船之致敗。守令多致罷黜。沿民亦被困苦。其於鉤拯之際。沿海窮民。往來鯨波。屢阽危境。言念其狀。不覺矜惻。予則以爲。其在爲民除害之道。不可不亟施重律。此亦生道殺人之意也。命善曰。聖敎至當矣。民始曰。船隻之載與不載。在於守令之取捨。而自朝家。分定許載。事甚苟艱矣。上曰。都監近甚凋殘。如欲復舊。實由大將之淸儉。而此豈可易得哉。然而此非大將之所犯用。專在於下吏之用奸。今此新營。尤不成樣。惟玆任事之臣。必輸接濟之道。備盡區劃之政。則似甚爲宜矣。民始曰。此則惟在本營之善爲拮据。他無可策矣。大抵昨今年。因訓局船致傷。國穀之見失。多至一萬五千石。臣等以爲。自明年爲始。勿許載運事。行會各道宜矣。上曰。戶判之意。何如。尙淳曰。其所載稅。不必以發關爲之。渠之私力。得以許載。則可謂公私兩便矣。民始曰。都監船隻。本自廣大。若載千石。則未滿半船故。初不發船。必至滿載後移發。其所致敗。以其卜重而然矣。不可以他條變通。罷其許載。誠宜矣。上曰。以公稅載之。在於何年乎。尙淳曰。當在五六十年前矣。上曰。摠戎使似知矣。柱國曰。臣於童稚時。得聞此說。似是令之者久矣。上曰。無論公私船。作其奸弊者。以法繩之。可也。有隣曰。今以都監船。依漕運例。以爲載運則。似好矣。上曰。此則事涉如何矣。若以此船。爲漕運船之作綜。則有差員之擧。豈可以本局差出差員乎。民始曰。初運之許載。再運之不許載。難以公文行會。必令私自載來。極甚便宜矣。有隣曰。其所操切。專在於守令。而訓船之恣意過載。誠可怪矣。上曰。曾經完伯者。必憎訓局船隻。似是熟知痼弊而然矣。民始曰。再運則爲晩載故。多至臭載。而臭載後則守令。反被晩載之律。亦涉爲難矣。上曰。載與不載間。何以則可解其冤狀乎。民始曰。全羅監司狀啓。或以勒載爲辭。而今番綾州敗船。卽昨年臭載者。而渠旣自請濫載。畢竟敗船後。則歸咎於守令。其爲奸弊。有不可言矣。上曰。都監船數。至幾隻乎。有隣曰。爲十隻。而此船一次改造。則非但疵弊甚多。伐木之數。果至不些矣。上曰。此實可悶矣。尙淳曰。訓船之所載。不以朝令分定。而渠雖出私力載來。本營所入三百石。不減其數矣。上曰。何年出擧條定式乎。命善曰。此非擧條仰稟而乃草記矣。上曰。此事猝難輕處矣。戶惠堂上與有司堂上及訓將。爛商後。更爲稟處。可也。有隣曰。通津地破船人。不可不用法矣。民始曰。此則當依律照勘然後。庶有勵百之效矣。上曰。有司堂上誰也。有隣曰。戶判禮判吏判及小臣。爲該堂矣。命善曰。馬兵都試節目。待兩營八道齊到後。修成一通。更爲稟處之意。頃已仰達矣。如是之際。自致遲延。今年則有難及期頒布而外方或以成命之已下。兼行於各項都試。亦無足怪。馬兵都試。則明年爲始擧行事。出擧條行會。何如。上曰。依爲之。出擧條命善曰。城內擧動。本無擊錚之事矣。近來愚民。不知法意。看作常例。至於昨日衛外擊錚者。多至六人。事甚驚駭。聞其秋判言。則已爲依本律勘處。而臣意則四件外擊錚人。亟施別船勘律宜矣。上曰。此事。業欲下敎而未果。係是四件事外。則其律。當照何律乎。魯鎭曰。用充軍律矣。上曰。充軍之法。一次充軍。則終不入於赦典。今以擊錚之違法。無論輕重。皆令終身充軍。則是豈欽恤之道乎。命善曰。伏承聖敎。不勝欽仰。而如此蔑法之民。豈可無竄配之典乎。上曰。秋判所見。何如。魯鎭曰。四件外。驚動天聽者。初施刑推。末乃充軍者。自是臣曹擧行之律矣。上曰。擊錚中。四件事。爲幾人乎。魯鎭曰。爲父訟冤者二人。稱其山訟者二人。請祛民弊者一人。請推堰畓者一人矣。命善曰。該曹則依本律。輒請本道査處故。以致歇勘。民多幸逭。以至有每每如此之弊矣。上曰。訟冤。各有差等矣。命善曰。愚民所見。若致上撤。則謂以必成所願故。致此猥濫之擧矣。上曰。擊錚一事。又復禁之。則民情必致抑鬱矣。命善曰。事非四件。而輒致擊錚。言念民狀。不勝駭痛矣。上曰。一人卽是忠義李彦儒之子乎。魯鎭曰。然矣。上曰。自正月尙今在罪囚乎。魯鎭曰。然矣。性源曰。臣待罪秋曹也。城內擧動時。擊錚或十人。或六七人。而非但四件內事。敢以猥越之事。至登天聽。民習極可駭矣。今此尙州殺獄罪人金兌寶覆啓之後。其子敢有擊錚之擧。雖是爲父鳴冤。事係猥濫故。仍爲勿施矣。今又擎錚。事甚痛駭矣。命善曰。此等之人。自本曹。直爲照律宜矣。上曰。事係四件。則有何從長善處乎。命善曰。此與郊外動駕有異矣。上曰。旣稱四件事。而施以充軍之律。則誠如何矣。魯鎭曰。旣是四件事。而勘以是律。則似當稱冤矣。上曰。兵判刑判當知故事矣。昔則閽禁不嚴故。擊錚者。任自入來於延英門外。以爲擊錚。則中禁。奪其錚。而其人則出付該曹矣。始自先朝。置鼓於進善門。而擊錚之法。遂廢矣。近因閽禁之稍嚴。不得任意入來擊鼓故。不禁衛外擊錚者。實爲通下情之道。而反致猥雜。究其民習。則亦屬可悶矣。魯鎭曰。聖敎至當矣。四件外擊錚者。甚非朝家設法之意。而適其僥倖之心。不可無如法繩之矣。命善曰。事非四件。則直爲照律。似宜矣。性源曰。大抵擊錚之法。大駕過去後。始爲擊錚。則該府卽爲捉去矣。近來則淸蹕未過之前。擊錚於咫尺之地故。實有宸驚乘輿之慮矣。命善曰。言念此際。慮無不至究其民習。尤不成說矣。上曰。擊錚之法。自有定敎。亦難猝改矣。四件外。輒皆充軍乎。魯鎭曰。然矣。上曰。一番充軍。勿刋赦典。是甚可悶矣。魯鎭曰。臣曹草記中。此罪人。行關本道。以爲勘律矣。上曰。行關本道。若以充軍勘律。則是甚爲難。大抵充軍之法。或犯科場用情。則有是律。民習雖曰可駭。一充不還。是豈不大可悶惻乎。旣令本道査勘。則分輕重善處。好矣。魯鎭曰。若以本道査處。則必施以定配之律矣。上曰。此禁御兩營之責。而若嚴守屛門。則焉有擊錚之弊乎。近來尤有此弊故。昨日擧動時。以禁營。爲先後廂。而果稍息喧譁矣。命善曰。近來紀綱懈弛。民習愚頑。駕前擊錚。視若尋常。雖以昨日事言之。擊錚六人中。四人俱是四件之外。四人中一人。聞以御營上番軍。換着服色。自同平民。有此驚動天聽之擧云。渠若有一分嚴畏之心。身編行伍。何敢生意於此等猥濫之事乎。他人猶可以本律施行。此人則決不可循例照律而止。令該營。姑先拘留。待用棍時回示三帀後。決棍五十度。以爲懲一勵百之地。軍門專用紀律。紀律不嚴。則餘無足觀。平日約束。如果申明部下軍卒。有此所犯乎。御營大將李昌運罷職。當該哨官。令該軍門。爲先汰去後。待用刑。從重決棍。何如。上曰。依爲之。大將從重推考。可也。出擧條命善曰。前因洪忠御史李鼎運別單。洪州人邊鑑。令道臣考律邊配之意。臣覆奏蒙允。意謂其間。必已到配矣。俄聞刑判之言。以京司之無所行會。尙未發配。自本營。今始來探於秋曹云。此是二月事也。罪人發配。關係如何。而今至七朔。矇不擧行。事之驚駭。莫此爲甚。似是政院。不卽知委於該曹之致。而雖以朝報所出見之。本道亦何可諉之以不知。迄今仍囚乎。其在懲後之道。俱不可無驚。其時該房承旨。其時本道道臣。一竝從重推考。令該曹。卽爲發關。邊鑑。依初覆奏。使之考律。何如。上曰。依爲之。出擧條上曰。擧動時。勿禁觀光之人。而至於雜人之攔入屛門。另加嚴斷。可也。命善曰。其在淸禁道之際。不可不另禁矣。上曰。近無防限故如是矣。命善曰。此亦紀綱所關。旣以軍卒而豈敢有犯乎。上曰。着以白衣。亦甚可怪矣。昌運曰。若有所冤。則當轉報本營。而今以四件外事。有此猥越之事。此莫非臣不能察飭之致。不勝惶恐矣。命善曰。今此問備亦云薄警矣。熤曰。擊錚人。法府固當從重勘律。而在上軫恤之念。雖或有持難之敎。在下遵法之道。不可無嚴處矣。臣於明日。果以導駕先行。而多出擊錚之人。此亦臣不能檢飭之罪矣。大抵擊錚之法。初以察民之冤。而今則敢以微瑣事。有此上撤之擧。民習之痛駭。有不可言矣。罪不嚴懲。則非但有關後弊。且係紀綱所在。四件外人。亟從大臣所奏。當爲重繩。而若以本道査處。則難期其重勘矣。上曰。刑判之意。何如。魯鎭曰。以本道擧行。則必爲從重照勘矣。上曰。以本道勘處。則懲勵他民。亦足爲一道矣。性源曰。本曹所納騎步價布。乃是經費所需。定限上納。法意甚嚴。而近來外邑。慢不擧行。過限不納者居多。事之稽緩。莫此爲甚。未收各邑守令。爲先從重推考。使之卽速畢納。當該師臣。亦難免不能檢飭之失。推考警責。何如。上曰。依爲之。出擧條上曰。江華武士上來乎。性源曰。今日當試射矣。性源曰。司圃署財用。今方罄渴。爲弊難言矣。上曰。何以致此耶。性源曰。因海西御史任希雨書啓。遂安所捧錢五百兩減下。故近益凋殘。至於莫重供上貢價。尙未出給。此實可悶。臣與戶判相議則無邊錢一千兩許貸云。如得此錢。則或爲救急之道矣。上曰。此當爲救弊之端乎。命善曰。臣亦聞之矣。前者黃仁點。曾管本署時。亦有報備局請貸之事。而惠堂果爲許貸云矣。上曰。惠堂備陳其事。民始曰。本署提調。果請貸錢。而論其本署之弊。則如是難支者。專由於下吏之偸食矣。性源曰。請得此錢。則當次次備償矣。上曰。貢價皆自本署上下乎。尙淳曰。臣亦曾經提調故。知本署事。而半則自戶曹上下。半則自本曹上下矣。上曰。出給貢價。而所貢者何物種乎。性源曰。菜蔬等物。而臣亦未詳其某某種矣。上曰。區別貢價及菜種供上數爻。後日登對時。稟處。可也。命善曰。兵判。以江華武士取才事。今日當爲開坐云。與摠戎使。先爲退出。何如。上曰。唯。性源柱國先退。民始曰。今年各項上納。不但自本廳屢關催促。特敎申飭。不啻截嚴。而各道上納之愆期。又復如前。其中京畿湖西。未收尤多。此豈另飭考還之意乎。兩道道臣推考警責。未收者。使之趁來月旬望間畢納。他道若干未收者。亦爲一體申飭。而如又過限不納。則該守令。各別論罪。該道臣。亦難免論責之意。嚴飭。何如。上曰。依爲之。出擧條民始曰。各道結錢。例於歲前收捧。開春上納。而近來紀綱懈弛。人不畏法。每年上納。扡至秋冬。民間收捧。旣在歲前。自本廳。又給駄價。則趁限上納。綽綽有裕。而特因中間之那移幻弄。致此過限不納之弊。事之寒心。莫此爲甚。若無別般督飭。則無以矯捄。此後則不爲趁限上納守令。一倂依事目拿問定罪。不能檢察之道臣。亦爲從重論責之意。出擧條。另飭。何如。上曰。依爲之。出擧條持平鄭喆祚。獻納尹長烈曰。臣等。俱以無似。猥參臺職。適値動駕之日。獲參陪扈之列。而昏謬憒憒。顚錯非常。自犯上馬徑先。至被承宣之請推。乖損臺體。無復餘地。請命遞斥臣等之職。上曰。勿辭。亦勿退待。持平鄭喆祚曰。新除授掌令李運彬。時在京畿水原地。請斯速乘馹上來事。下諭。上曰。依啓。時偉曰。持平鄭喆祚下諭啓辭後。不待批旨。欲爲就坐。徑先起立。事甚未安。推考。何如。上曰。依爲之。出擧條持平鄭喆祚曰。臣素性昏謬。已不合於淸朝耳目之任。而初登筵席。做錯多端。至被承宣之請推。臣何敢一刻晏然於臺次乎。請命遞斥臣職。上曰。勿辭。亦勿退待。上曰。守令未署經者幾人乎。時偉曰。文采五一人。而憲府只有持平一人故。未得爲署經云矣。命善曰。旣經一司署經。則或有一司除署經之例矣。上曰。不必如此。都憲聞有實病許遞。在外臺諫許遞。命書榻敎曰。有實病及在外臺諫許遞。今日政。待下批牌招。上曰。吏判何爲懸病乎。命善曰。果有實病云矣。命書榻敎曰。政官牌招開政。獻納尹長烈曰。李儒慶。鬼蜮宵小之態。有不忍正視。樂純之許多罪案。人孰不知。而咫尺筵席。血戰公議。甘心死黨。拚棄大論。有若爲樂純叔姪立幟者然。擧措之縱恣。情狀之奸譎。儒臣一箚。略有論列。而末抄譴罰。不過刊削。纔到周年。特賜職牒。曾未幾何。復授館銜。而三司諸臣。曾無一言之覆難。雖因大僚之慷慨提奏。幸得收敍之反汗。而顧職牒則自如也。此不嚴懲。姑且容貸。則義理由是而晦塞矣。黨與由是而跳跟矣。寧不大可懼哉。其在明好惡別淑慝之道。決不可置之輦轂之下。啓其覬之心。長其放恣之氣。請還寢李儒慶給牒之命。仍施屛裔之典。上曰。伊時之擧。寧有他心。特因未及周旋。而然經歲坐譴。抑足勘過。屛裔之律。不已過乎。不允。獻納尹長烈曰。臣學旣蔑劣。識又短拙。淸朝言責之任。豈有堪承之望。而賓對有命。來避是急。隨牌登筵。獲承勿辭之批。而事關隄防。憂憤自激。乃以李儒慶事。有所仰請矣。及承聖批。以擬律過當爲敎。臣辭不達意。誠未孚格之致。何敢一刻仍冒於臺次乎。請命遞斥臣職。上曰。勿辭。亦勿退待。上曰。彼臺臣。不爲行公。於玉堂。誠過矣。命善曰。以明經科。爲引義云矣。上曰。以明經科行公者。前後何限。而以此引義。誠過矣。獻納尹長烈曰。具允鈺李義翊。俱是國榮之鷹犬爪牙也。小而吮癰䑛痔。圖占一門之官爵。大而行胸恣臆。參涉百僚之操縱。種種罪狀。不可殫記。而及其重臣陳箚。聲罪致討之後。允鈺則露顯。然顧惜之跡。義翊則作肆。然往見之擧。或稱恩而發嘆。或執手而流涕。論其負犯。宜在黨與之治。而薄竄卽宥。乍勘旋解。處分失之太寬。物情久而猶惑。臣於昨年。忝叨是職。亦嘗略陳微見。庶幾聖明之記有。而頃當歲抄之頒下。忽見兩人減等。愕然却顧。尙今靡定。噫。關係如允鈺義翊而不之置法。尙此乃爾。則此後凶徒之窺覘。奸謀之闖發。其何以防之杜之耶。目前之法綱。已極掃蔑。而方來之虞憂。將無止泊矣。請還寢具允鈺李義翊減等之命。仍施竄酌之律。上曰。不允。獻納尹長烈所懷。噫嘻痛矣。比年以來。懲討不嚴。義理晦塞。人心陷溺。舊賊未勘。新逆層生。以至於德相叔姪而極矣。惟彼德相之凶肚逆腸。卽是國榮之改頭換面也。渠以先正之孫。盜竊山林之名。作爲國榮之狎客。聽從國榮之頤使。惟利是趨。乍去復來。一世之人。孰不指目唾罵。而末乃羽翼而助其勢。腹心而濟其惡。豺牙密厲。梟性潛傳。四字凶言。授受書呈。沮遏陰圖。表裏固結。其姪煥億。陰邪狡慝。蠅營蝨附。始也賣叔而看作奇貨。終焉挺身而甘爲軍卒。一言一默。惟國榮是從。一步一趨。惟國榮是俟。袖疏往來。爛熳紹介。十目森列。萬口喧傳。國家何負於渠輩而乃作。此萬古所無之逆節。凡爲海東臣子者。孰不欲食肉寢皮。而國榮徑斃。憑問無路。則其所窮覈。惟在德相煥億設鞫置辟。雖難遽行於此時。而姑先安置。以待用刑。亦不容暫緩。伏願快揮乾斷。亟允三司之請。小洩神人之憤焉。上曰。業已諭矣。獻納尹長烈所懷。亂臣赤子。何代無之。而豈有如丙丁以來凶逆之萬剮猶輕者乎。以言乎明義錄諸賊。則集梟獍豺狼之類。合莽操懿溫之謀。或同條而共貫。或殊塗而一轍。腸肚互結。首尾相接。以言乎丙申春鞫獄。則妖宦醞釀於內。諸賊煽動於外。凶疏祕計。爛熳綢繆。前唱後應。至陰至慘。俱是簡冊之所未有。覆載之所難容。至今思惟。髪豎胆掉。此實海東臣子。沬血飮泣。百世必討之賊也。凡係隄防之事。雖在其枝葉末流。一或有假借容饒。則必將國不國而人不人矣。然而天綱不免太恢。王法未能盡行。時日稍久。覬覦漸滋。沈銗之子。至親而指爲遠族。安老之孫。爲祖而請改文字。人心之無嚴。其兆已見。而末乃至於洪時溥之使弟鳴號。李萬軾之縱子控訴。國綱無復餘地矣。噫。時溥之附麗養賊。聽其指使。奸謀祕計。無不參涉。非特科事可痛可駭而已。萬軾之窮凶情節。獄案昭載。往來交通。締結主張之狀。十目難掩。一世所知。則時溥之只削科名。萬軾之假息配所。可謂失刑之大者。渠輩敢生僥倖之念。作爲螮蝀之擧。有如無罪抱冤之人。叫閽求伸者然。若此不已。明義錄餘黨。丙申春遺孼。其將稍稍生心。無所不至歟。噫嘻痛矣。大抵比來懲討。便成例套。擧世悠汎。擔却一邊故。凶黨醜孼。若是放縱。群下不誠之辜。實無所逃。臣愚死罪。竊以爲殿下之治逆。一味姑息。當斷不斷。馴致此輩之覬覦也。臣謂自今以後。如有此等之類。假托四件之事。肆然呼訴之事。一切出付有司。依法處斷。仍令加罪。其縱使之人。以嚴隄防。斷不可已也。上曰。所言好矣。依爲之。時偉曰。大臣。俄以御營軍擊錚事。有所仰達矣。凡擊錚者。例於屛門外爲之。而今此擊錚。乃在屛門之內。該軍門之不能嚴禁於屛門把守者。事極駭然。該營大將。從重推考。此後則一切嚴禁。勿使攔入於屛門內事。出擧條申飭。何如。上曰。依爲之。出擧條命書傳敎曰。奚但事關紀綱。雖有此處分。而於律。別無所載。且實病則實病云。計其程道。足可到配溫陽郡定配罪人徐美修。特爲放送。命次對諸臣先退。上曰。試講試官。率講官入侍事。分付。賤臣。承命出。與念祖等偕入。仍命開講。徐龍輔等。以次進講。上曰。此講官。俱是實才矣。是故。予果屢度發問。或有資問之效。在講官。亦當有開進之功矣。志儉曰。果然矣。今此臨殿問難。講官輩。多聞所未見之旨。來頭進前之效。實無可言矣。命退。李宗燮進講。上曰。講官之父。極爲純實。而本自無勢故。今番居貶中矣。有防曰。眞閒局人矣。講訖。命退。李顯默進講。上曰。此講官。連有事故。大學講義。未免全闕。實甚可惜。嗣後。簡其禮數。俾專一卷。終日問難。則必有資益之工矣。念祖等曰。聖敎誠然矣。上曰。今此講義。俄有闊狹之命。而恐或有始勤終怠之嫌矣。凡於專經講。有第幾卷付標之例。本院講冊。亦爲付標以入。可也。講訖。命退。李祖承進講。上曰。此講官。漸有前進之效。心切嘉尙。而似必有人一己百之工矣。念祖曰。此講官。本以孤露之人。早失學業矣。今當抄啓之試。每承勸獎之敎故。渠亦感泣矣。講訖。命退。李錫夏等進講。講訖。上曰。當出策題。以試製才。爾等仍留闕內。以爲製進。可也。命退。上曰。金載瓚不得進參。誠甚可惜矣。念祖曰。以條目發問乎。上曰。從好爲之。可也。念祖曰。江華留守有稟達事。來待闕內矣。命書榻敎曰。江華留守入侍。賤臣承命出。與徐浩修。偕入進伏。上曰。卿有何稟達事乎。浩修曰。江都奎章外閣創建之役。今月內。當爲經始。而所用材瓦。則臣營德津倉舊材瓦。已報備局請得矣。以此足可分排。而至於工料匠布。則必當區劃然後。方可始役。料布則以臣營官廳會祿米。限一百石劃給。布則以臣營兵庫所在木。限四同劃給。待畢役狀聞後。令備局會減。冊寶奉安時儀節。亦於建閣後。自臣營。博考磨鍊別單馳啓。令摛文院稟處。何如。上曰。依爲之。出擧條上曰。卿何當下去乎。浩修曰。今姑留京矣。命退。諸臣以次退出。